钦定古今图书集成/理学汇编/字学典/第048卷 > 黄伯思东观馀论 > 《草书》
## 钦定古今图书集成/理学汇编/字学典/第048卷 > 黄伯思东观馀论 > 《草书》

凡草书分波磔者名“章草”，非此者但谓之“草”，犹古隶
之生今正书，故章草当在草书先。然本无章名，因汉
建初中杜操伯度善此书，帝称之，故后世目焉。今便
以为章帝书，误矣。

唐人更不作章草书。近来有济及洪府人强学之，所
谓不堪位置，举止羞涩，终不似真俗人，未尝知古人
用笔处，见其人书者，随众称善，皆曰：“锺、索复出矣。”
张怀瓘论书，以会稽草书第八，在世将茂宏辈诸人
下，意谓其拘法度，少纵放也。余谓草之狂怪，乃书之
下者，因陋就浅，徒足以障拙目耳。若逸少草之佳处，
盖与纵心者契妙，宁可以不逾矩议之哉！若怀瓘者，
以形模求字，不可告以天下之马也。